Մի քանի մասնաշենքով ԱՄՆ դեսպանատան նոր շենքը տարածվում է Երեւանյան լճի ափին։ Լճի այդ եզրով մեքենաների անցուդարձն արգելված է, եւ դեսպանատան աշխատակիցները, իբրեւ հիշատակելի իրողություն, նշում են, որ շինարարության մեկնարկից ի վեր լճի բնակիչների թիվը ավելացել է։ Օրինակ, նկատելի բազմացել են բադերը։ Մարդու անխելամիտ կենսագործունեության հետեւանքով արդեն ճահճացող լճի խնդիրը տարիներ հուզել է բնապահպաններին, բայց ոչ իշխանություններին։ Մինչդեռ գեղադիր տեղանքով ջրային այս գոտին հանգստի հիանալի վայր կարող էր լինել։ Այս կապակցությամբ որեւէ ծրագիր ու նախագիծ ունի՞ դեսպանատունը։